CELEX: 32017D0224(03)
Language: el
Date: 2017-02-23 00:00:00
Title: Απόφαση της Επιτροπής, της 23ης Φεβρουαρίου 2017, για τη χορήγηση σε όλους τους συντονιστές των ευρωπαϊκών δικτύων αναφοράς ατομικών αδειών χρήσης του εμπορικού σήματος «European Reference Network» (Ευρωπαϊκό Δίκτυο Αναφοράς)

24.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Φεβρουαρίου 2017
   για τη χορήγηση σε όλους τους συντονιστές των ευρωπαϊκών δικτύων αναφοράς ατομικών αδειών χρήσης του εμπορικού σήματος «European Reference Network» (Ευρωπαϊκό Δίκτυο Αναφοράς)
   (2017/C 60/06)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση της Επιτροπής της 19ης Σεπτεμβρίου 2001 (PV1536) με την οποία εξουσιοδοτούνται οι Γενικοί Διευθυντές και οι Προϊστάμενοι Υπηρεσιών να αποφασίζουν σχετικά με την ανάγκη για υποβολή αίτησης προστασίας των δικαιωμάτων διανοητικής ιδιοκτησίας που προκύπτουν από δραστηριότητες ή προγράμματα για τα οποία είναι υπεύθυνοι, για τη χορήγηση αδειών σε σχέση με αυτά, και για την απόκτηση, τη μεταβίβαση ή την αποποίηση δικαιωμάτων ή την παραίτηση από δικαιώματα, οι δε Γενικοί Διευθυντές εξουσιοδοτούνται όσον αφορά τη διοικητική εκτέλεση που συνδέεται με αυτά,
   Εκτιμώντας τα ακόλουθα:
   
               (1)
            
            
               Η οδηγία 2011/24/ΕΕ του Ευρωπαϊκού Κοινοβουλίου και του Συμβουλίου (1) ορίζει ότι η Επιτροπή υποστηρίζει την ανάπτυξη ευρωπαϊκών δικτύων αναφοράς μεταξύ υψηλής εξειδίκευσης παρόχων υγειονομικής περίθαλψης των κρατών μελών.
            
         
               (2)
            
            
               Το άρθρο 7 της εκτελεστικής απόφασης 2014/287/ΕΕ της Επιτροπής (2) προβλέπει ότι η Επιτροπή παραχωρεί σε δίκτυα και στα μέλη τους άδεια για τη χρήση ενός αποκλειστικού αναγνωριστικού σήματος («λογότυπο»).
            
         
               (3)
            
            
               Το λογότυπο «European Reference Network» (Ευρωπαϊκό Δίκτυο Αναφοράς) καταχωρίστηκε από την Επιτροπή ως εικονιστικό εμπορικό σήμα (αριθ. καταχώρισης 012252128) στο έδαφος της Ευρωπαϊκής Ένωσης.
            
         
               (4)
            
            
               Η Ευρωπαϊκή Ένωση αποτελεί τον νόμιμο ιδιοκτήτη του εν λόγω εμπορικού σήματος και είναι διατεθειμένη να χορηγήσει άδεια χρήσης του σε όλους τους συντονιστές των ευρωπαϊκών δικτύων αναφοράς,
            
         ΑΠΟΦΑΣΙΖΕΙ:
   Άρθρο 1
   Σε όλους τους συντονιστές των ευρωπαϊκών δικτύων αναφοράς τα οποία έχουν εγκριθεί από το συμβούλιο εκπροσώπων των κρατών μελών παρέχεται, χωρίς υποχρέωση καταβολής δικαιωμάτων χρήσης, το μη αποκλειστικό, υπό αίρεση δικαίωμα να χρησιμοποιούν το εμπορικό σήμα «European Reference Network» (Ευρωπαϊκό Δίκτυο Αναφοράς) (αριθ. καταχώρισης 012252128) για πρωτοβουλίες που συνδέονται με τις δραστηριότητες των ευρωπαϊκών δικτύων αναφοράς, σύμφωνα με τους στόχους που ορίζονται στο άρθρο 12 της οδηγίας 2011/24/ΕΕ.
   Άρθρο 2
   Όλοι οι συντονιστές των ευρωπαϊκών δικτύων αναφοράς τα οποία έχουν εγκριθεί από το συμβούλιο εκπροσώπων των κρατών μελών εξουσιοδοτούνται να χορηγούν σε μέλη των οικείων δικτύων τους περαιτέρω άδειες χρήσης του εν λόγω εμπορικού σήματος για πρωτοβουλίες που συνδέονται με τις δραστηριότητες των δικτύων τους.
   
      Βρυξέλλες, 23 Φεβρουαρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  Οδηγία 2011/24/ΕΕ του Ευρωπαϊκού Κοινοβουλίου και του Συμβουλίου, της 9ης Μαρτίου 2011, περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης (ΕΕ L 88 της 4.4.2011, σ. 45).
   
      (2)  Εκτελεστική απόφαση 2014/287/ΕΕ της Επιτροπής, της 10ης Μαρτίου 2014, σχετικά με τον καθορισμό κριτηρίων για τη δημιουργία και την αξιολόγηση των ευρωπαϊκών δικτύων αναφοράς και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων (ΕΕ L 147 της 17.5.2014, σ. 79).